Incendiu la o casă din judeţul Buzău. Pompierii au găsit în interior cadavrele a doi bărbaţi
O casă din comuna Stâlpu, judeţul Buzău, arde generalizat, joi seară, pe o suprafaţă de 150 de metri pătraţi, iar pompierii au găsit în interior cadavrele a doi bărbaţi.
Potrivit ISU Buzău, pompierii buzoieni intervin, la ora transmiterii acestei ştiri, pentru stingerea unui incendiu izbucnit la o locuinţă din localitatea Stâlpu.
Imediat, la faţa locului s-au deplasat trei autospeciale de stingere cu apă şi spumă, o autocisternă, o descarcerare şi o ambulanţă SMURD.
La sosirea echipajelor de pompieri incendiul se manifesta generalizat la o locuinţa pe o suprafaţă de aproximativ 150 metri pătraţi.
De asemenea, pompierii ajunşi la faţa locului au primit informaţii că este posibil să fie persoane surprinse în interior, iar la pătrunderea acestora în locuinţă au identificat cadavrele a doi bărbaţi.
Pompierii urmeayă să stabilească cauza producerii incendiului.